
Ανακαλύψατε το μπεστ σέλερ Αστροφυσική για βιαστικούς του σπουδαίου Αμερικανού αστροφυσικού και συγγραφέα Neil deGrasse Tyson, αδιαμφισβήτητου διαδόχου του Carl Sagan στο πεδίο των εκλαϊκευμένων επιστημών, ο οποίος μέσα από τα κείμενά του φέρνει το σύμπαν στα μέτρα μας: με επιδεξιότητα, χιούμορ και σαφήνεια. Το νέο του βιβλίο Αστροφυσική για βιαστικούς νέους, που κυκλοφορεί επίσης από τις Εκδόσεις Παπαδόπουλος, είναι προσαρμοσμένο για παιδιά και εφήβους – και αποτελεί το εισιτήριο για ένα συναρπαστικό ταξίδι στο σύμπαν. 

Τι διαφορά έχουν τα άστρα από τα σουπερνόβα; Τι ακριβώς είναι η ύλη και τι η σκοτεινή ύλη; Τι σημαίνει να έχει κανείς «συμπαντική οπτική» για τα πράγματα; Και αλήθεια, μπορείς να καρφώσεις σε αρειανή μπασκέτα; 

Από τις βασικές αρχές της φυσικής μέχρι τα μεγάλα ερωτήματα για το διάστημα και τον χρόνο, ο διάσημος αστροφυσικός και εκλαϊκευτής της επιστήμης Neil deGrasse Tyson «κόβει» όλα τα μυστήρια του σύμπαντος σε μικρά-μικρά κομματάκια, σε λαχταριστά μεζεδάκια γνώσης. Η Αστροφυσική για βιαστικούς νέους περιγράφει βασικούς νόμους αλλά και αναπάντητα ερωτήματα για το σύμπαν με τρόπο ξεκάθαρο – μαζί με μπόλικο από το γνωστό χιούμορ του Tyson. Ναι, εδώ η αστροφυσική έχει πλάκα! 
Με πολλές εικόνες, σχέδια και επιπλέον επεξηγηματικούς πίνακες, ο Gregory Mone, που προσάρμοσε το βιβλίο ειδικά για παιδιά και εφήβους, φροντίζει να κάνει κατανοητές ακόμα και τις πιο περίπλοκες έννοιες. Η Αστροφυσική για βιαστικούς νέους αποτελεί μια συναρπαστική εισαγωγή στο σύμπαν αλλά και στις βασικές αρχές της επιστημονικής έρευνας, που θα κάνει τους νέους να λατρέψουν την επιστήμη της αστροφυσικής. 
	Ο συγγραφέας

	Ο Neil deGrasse Tyson είναι αστροφυσικός. Εργάζεται στο Αμερικανικό Μουσείο Φυσικής Ιστορίας, είναι διευθυντής του περίφημου Πλανητάριου Χέιντεν, παρουσιαστής του τηλεοπτικού προγράμματος Star Talk και συγγραφέας του μπεστ σέλερ Αστροφυσική για βιαστικούς που κυκλοφορεί από τις Εκδόσεις Παπαδόπουλος. Ζει στη Νέα Υόρκη.

